NER แจงเหตุไฟไหม้โกดังเก็บวัตถุดิบ จ.บุรีรัมย์ ยันไม่กระทบธุรกิจ
NER แจงเหตุไฟไหม้โกดังเก็บวัตถุดิบ จ.บุรีรัมย์ ยันไม่กระทบธุรกิจ
23 ก.ย. 2563

บริษัท นอร์ทอีส รับเบอร์ จำกัด (มหาชน) หรือ NER แจ้งว่าเมื่อวานนี้ (22 ก.ย.) เวลา 11.30 น. เกิดเหตุเพลิงไหม้ ณ โกดังเก็บวัตถุดิบ (ยางสังเคราะห์) ภายในบริเวณพื้นที่โรงงานของบริษัท ซึ่งตั้งอยู่อำเภอประโคนชัย จังหวัดบุรีรัมย์ โดยสามารถควบคุมเพลิงให้อยู่ในวงจำกัดได้เมื่อเวลา 12.30 น. ส่วนสาเหตุเพลิงไหม้นั้นยังอยู่ระหว่างการสอบสวนของกองพิสูจน์หลักฐาน และไม่มีผู้ได้รับบาดเจ็บจากเหตุการณ์ครั้งนี้
สำหรับความเสียหายในเบื้องต้น บริษัทได้รับความเสียหายจาก 2 ส่วน คือ วัตถุดิบที่ถูกเพลิงไหม้และความเสียหายที่ตัวอาคารบางส่วน ซึ่งความเสียหายนั้น บริษัทได้มีการทำประกันอัคคีภัยครอบคลุมทั้งหมดแล้ว และเหตุการณ์ดังกล่าวไม่ส่งผลกระทบต่อการผลิตและการดำเนินงานของบริษัท โดยบริษัทยังคงเปิดดำเนินการเป็นปกติ
 